কলকাতা ছেড়ে চলে যেতে হবে। না হলে প্রাণে মেরে ফেলা হবে। পর পর দু’দিন এমন হুমকি পাওয়ার পরেই রাজ্য সরকারের দ্বারস্থ হন ওই চিকিৎসক। এর পরেই পুলিশ প্রহরার ব্যবস্থা করা হয়েছে। 
সংবাদসংস্থা পিটিআই জানিয়েছে, গত ২২ বছর ধরে কলকাতা নিবাসী ওই কাশ্মীরী চিকিৎসককে হুমকির মুখে পড়তে হয় পুলওয়ামার জঙ্গি হানার পরে। ওই চিকিৎসকের স্ত্রী বাঙালি এবং তাঁদের দুই সন্তান রয়েছে। কলকাতার স্কুলেই তারা পড়াশোনা করে। 
জম্মু-কাশ্মীরের পুলওয়ামায় জঙ্গিহানায় ৪০-এর বেশি সিআরপিএফ জওয়ানের মৃত্যুর পরে দেশের অনেক জায়গাতেই কাশ্মীরীদের বিভিন্ন হমকির মুখোমুখি হতে হয়েছে বলে খবর। বাদ যায়নি কলকাতাও। 
ওই চিকিৎসক সংবাদসংস্থাকে জানিয়েছেন, প্রাণনাশের হুমকি দেওয়ার পরে তিনি স্থানীয় থানায় অভিযোগ দায়ের করেন। মুখ্যমন্ত্রীকে ফেসবুকে মেসেঞ্জারের মাধ্যমে জানান। তার পরেই তাঁর বাসভবনের সামনে পুলিশ পোস্টিং করা হয়। গত শনিবার সন্ধে থেকে ওই চিকিৎসকের বাড়ির উপরে নজর রাখছে স্থানীয় থানার পুলিশ।
কলকাতার একটি নামী হাসপাতালের ওই চিকিৎসক জানিয়েছেন, গত শুক্রবার তিনি স্থানীয় বাজারে কেনাকাটা করতে যাওয়ার পরে আচমকা ২৫ থেকে ৩০ বছর বয়সি ছ’সাতজন যুবক তাঁকে ঘিরে ধরে। এর পরেই তারা চেঁচিয়ে হুমকি দিতে শুরু করে— ‘‘আপনি পাকিস্তানে চলে যান। এই দেশ আপনার নয়। এখানে আপনাদের থাকার কোনও জায়গা নেই। ওটাই আপনাদের দেশ।’’
সেই একই দল পরের দিন শনিবার প্রাতঃভ্রমণে যাওয়ার সময়ে তাঁর পথ আটকায়। এবারে কলকাতা না ছাড়লে প্রাণনাশের হুমকি দেওয়া হয়। তড়িঘড়ি নিজের ফ্ল্যাটে ফিরে আসেন ওই চিকিৎসক। এর পরে তিনি প্রথমে কাশ্মীর চলে যাওয়ার কথা ভাবলেও পরে সিদ্ধান্ত বদলান ও সরকারি সাহায্যের আবেদন জানান। প্রতিবেশীরাও তাঁর পাশে রয়েছেন বলেও জানিয়েছেন ওই চিকিৎসক।
পুলিশ জানিয়েছে, কারা এই হুমকির পিছনে রয়েছে, তা খতিয়ে দেখা হচ্ছে।